ITDเพิ่มทุนสิ้นปีล้างขาดทุนหมดปี’57
ITD ฟุ้งปีนี้รายได้ทำสถิติสูงสุด งานรัฐหนุน ปลายปีนี้ขายหุ้นเพิ่มทุน จ่อล้างขาดทุนหมด 435 ล้าน ปี 2557
1 พ.ค. 2556

ITD ฟุ้งปีนี้รายได้ทำสถิติสูงสุด งานรัฐหนุน ปลายปีนี้ขายหุ้นเพิ่มทุน จ่อล้างขาดทุนหมด 435 ล้าน ปี 2557
นายเปรมชัย กรรณสูต ประธานกรรมการบริหารบริษัท อิตาเลียนไทยดีเวล๊อปเมนต์ (ITD) เปิดเผยในที่ประชุมผู้ถือหุ้นประจำปีว่า ผลการดำเนินงานของบริษัทในปีนี้จะทำสถิติสูงสุดนับตั้งแต่ก่อตั้งบริษัทมา โดยคาดว่าปีนี้จะมีรายได้ 6 หมื่นล้านบาท เพิ่มขึ้นจากปีก่อนที่มีรายได้ 4.6 หมื่นล้านบาท เพราะบริษัทมีงานในมือทั้งที่เซ็นสัญญาแล้ว และยังไม่เซ็นสัญญา มูลค่ารวมกว่า 2.4 แสนล้านบาท และปีนี้คาดว่ามีงานใหม่ที่จะเซ็นสัญญาอีก 3 แสนล้านบาท
การที่รัฐประกาศลงทุน 2.2 ล้านล้านบาท ซึ่งเป็นงานระบบราง 1.7 ล้านล้านบาท บริษัทมีความได้เปรียบและพร้อมมากที่สุด เพราะชำนาญระบบงานราง ดังนั้นจึงเป็นโอกาสสร้างการเติบโตในอนาคต
ปัจจุบันงานในมือเป็นงานภาครัฐ 84.4% ที่เหลือเป็นงานเอกชน และในอนาคตงานภาครัฐจะปรับตัวเพิ่มขึ้นอีก ทำให้สัดส่วนงานในประเทศของบริษัทปรับตัวเพิ่มขึ้นเช่นกัน จากปัจจุบันมีสัดส่วน 53.7% และเป็นงานต่างประเทศ 43.6%
นายเปรมชัย กล่าวว่า การเข้ารับงานรัฐที่มีขนาดใหญ่ หรือที่รัฐลงทุนครบวงจรจะยิ่งสนับสนุนให้งานที่บริษัทเข้าไปทำงานมีอัตรากำไรที่ดีขึ้น
“อนาคตหากบริษัทมีกำไรก็จะสามารถนำมาล้างขาดทุนสะสมที่ยังเหลืออยู่ 435 ล้านบาทได้หมด และคาดว่าจะเกิดขึ้นในปี 2557 หลังจากนั้นจะมีความสามารถในการจ่ายปันผลให้ผู้ถือหุ้นได้” นายเปรมชัย กล่าว
ประธานกรรมการบริหาร ITD กล่าวว่า งานในอนาคตที่บริษัทจะร่วมประมูล แบ่งเป็นงานในประเทศ 1.5 ล้านล้านบาท ต่างประเทศ 2.02 ล้านบาท ที่จะสนับสนุนการเติบโตของรายได้บริษัท
นอกจากนี้ การที่บริษัทเป็นผู้เข้าร่วมประมูลโครงการน้ำ 3 แสนล้านบาท ซึ่งวันที่ 3 พ.ค. จะเสนอราคาเป็นครั้งสุดท้าย โดยบริษัทมีโอกาสจะชนะการประมูล ขณะนี้คู่แข่งญี่ปุ่นถอนตัวไปแล้ว และเกาหลีใต้อยู่ระหว่างการตัดสินใจ ทำให้คู่แข่งลดลง
อย่างไรก็ตาม ในการประชุมผู้ถือหุ้นครั้งนี้บริษัทได้ขอยืดระยะเวลาเพิ่มทุนออกไปอีก 1 ปี หลังจากขอเพิ่มทุนแบบมอบอำนาจเป็นการทั่วไปตั้งแต่ปี 2555 โดยจะเพิ่มทุนอีก 1,677.47 ล้านหุ้น
นายเปรมชัย กล่าวว่า มีความเป็นไปได้ที่บริษัทจะเพิ่มทุนภายในไตรมาส 4 ปีนี้ ขณะนี้ยอมรับว่าปัจจัยในตลาดหุ้นโดยรวมเกื้อหนุนในการเพิ่มทุนและราคาหุ้นปรับตัวขึ้นมากแล้ว
นอกจากนี้ บริษัทมีแผนขายเงินลงทุนในเหมืองโปแตชประมาณ 50% โดยขณะนี้ให้ธนาคารกรุงเทพประเมินมูลค่าเหมืองดังกล่าวมีผู้สนใจหลายรายแล้ว หากประสบความสำเร็จจะนำเงินดังกล่าวบางส่วนไปพิจารณาจ่ายปันผลให้ผู้ถือหุ้นด้วย
นายเปรมชัยชี้แจงผู้ถือหุ้นถึงโครงการทวายว่าคืบหน้ามากแล้ว มีการตั้งบริษัทขึ้นมา โดยบริษัทนี้จะเข้าไปถือหุ้นใน 8 ธุรกิจหลักในนิคมอุตสาหกรรมมากกว่า 25% ส่วนที่เหลือเป็นนักลงทุนที่สนใจเข้ามาร่วมทุน ปัจจุบันบริษัทได้ใช้เงินลงทุนไปแล้ว250ล้านเหรียญสหรัฐ